Per Stig Møller (KF), 2007-05-15:
Jamen det er jo bare mærkeligt.
Ja, SF har været imod hele tiden og formentlig også imod regeringen i 1998, det kan jeg ikke huske.
Jeg ved ikke, hvad hr. Holger K. Nielsen sagde, da han hørte følgende: at det ud fra en helhedsvurdering af den lange række af allerede vedtagne resolutioner er velbegrundet, at det internationale samfund om nødvendigt svarer igen med militære magtmidler.
Det var det, resolution 678 gav bemyndigelse til.
Det her var min henvisning til resolutionen fra 1998 under SR-regeringen.
Så skal jeg lige minde hr. Holger K. Nielsen om – nu har han ikke været så slem som så mange andre i dag – at han den 19. marts 2003 sagde: Det handler om, at Saddam Hussein har masseødelæggelsesvåben.
Og det er jo det, våbeninspektørerne er i gang med at undersøge.
De er i gang med at få det afmonteret.
Det blev altså sagt som en kendsgerning, vil jeg sige til hr. Holger K. Nielsen.
Jeg bebrejder ikke, at hr. Holger K. Nielsen sagde det.
Det var den almindelige viden, som alle leverede.
Så jeg mener stadig væk, at vores argument var og er, at hvis man giver en sidste chance fra verdenssamfundets side, så er verdenssamfundet en papirtiger, hvis man så siger: Nej, det mente vi ikke alligevel.
Jamen jeg må sige til hr. Holger K. Nielsen, at Israel ikke har overtrådt nogen sikkerhedsrådsresolution.
Det er generalforsamlingsresolutioner, hr. Holger K. Nielsen tænker på, det er ikke sikkerhedsrådsresolutioner, for der er ikke vedtaget nogen.
Jeg er enig med hr. Holger K. Nielsen i, at skaderne i Irak og omkostningerne fra dem er forfærdelige.
Det er vi helt enige om.
Sunni-shiakonflikten er mere ondskabsfuld, end man kunne have forestillet sig.
Det er vi enige om.
Men igen: Hvad er alternativet?
Det er at sige: Jamen så må vi bare lade det hele i stikken og lade disse ekstremister skalte og valte, som de vil.
For hvorfor er det blevet så farligt og desværre alt for ofte alt for ondt?
Det er det jo, fordi ekstremisterne ønsker, at det skal være så ondt, så de kan få lov til at tage det hele.
Det er jo det, der er pointen.
Som Kaj Munk sagde engang: Hvis de pæne mænd ikke vil handle, så tager bisserne jo magten i verden.
Nej, men det mente man altså i 1998, og man kan jo skifte holdning, når man kommer ud af regeringen.
Det gjorde vi bare ikke.
Overvejelserne før marts 2007: Ja, jeg bekræfter, at de overvejelser startede med, at udenrigsminister Zebari og statsminister al-Maliki ved to forskellige lejligheder omkring den 1. december talte med mig om, hvad de havde behov for, og hvad de ønskede af Danmark bagefter.
Så lejrskiftet: Når der går den tid mellem disse samtaler og marts, som hr. Kaalund påpeger, er det jo, fordi der skal ske en koordinering med briterne selvfølgelig, som også reducerer, og der skal ske en koordinering med irakerne af overtagelsen af sikkerheden, og det tager jo sin tid.
Briterne har jo også reduceret, selv om man er rykket over i den anden base.
Så de samme overvejelser har briterne gjort, og de fandt, at den anden base var bedre egnet.
Jeg er ikke militærekspert – og det er så forsvarsministeren, der skal tage vare på det – men det har man altså vurderet.
Vores overvejelser ligger der, at det selvfølgelig skal koordineres grundigt med vores partnere, og man skal ikke bare træffe sin egen beslutning uden hensyn til dem, man arbejder sammen med.
Det var derfor, vi koordinerede.